རྟེན་འབྲེལ་ཡན་ལག་བཅུ་གཉིས་ཀྱི་གནད་དོན་གསལ་བར་བྱེད་པ་ཞེས་བྱ་བ།
༄༅།  ། རྟེན་འབྲེལ་ཡན་ལག་བཅུ་གཉིས་ཀྱི་གནད་དོན་
གསལ་བར་བྱེད་པ་ཞེས་བྱ་བ་
བཞུགས་སོ།  །  ༄༅༅།  ། ན་མོ་གུ་རུ་མཉྫུ་གྷོ་ཥ་ཡ།  འགྲོ་ལ་གཅིག་ཏུ་ཕན་པའི་ཐབས་མཁས་དང་།  ། རྟེན་འབྲེལ་མཐའ་བྲལ་རྟོགས་པའི་ཤེས་རབ་ཀྱིས།  ། སྲིད་ཞིའི་འཆིང་བ་མ་ལུས་གཅོད་མཛད་པ།  ། རྒྱལ་བ་ཉི་མའི་གཉེན་ལ་ཕྱག་འཚལ་ལོ།  ། འདིར་རྟེན་འབྲེལ་བཅུ་གཉིས་ཀྱི་གྲངས་དང་དབྱེ་བསྡུ།  ། སོ་སོའི་ངོས་འཛིན་དང་བཅས་པ་ཅུང་ཟད་བཤད་པ་ནི་འདི་ལྟ་སྟེ།  དེ་ཡང་རྟེན་འབྲེལ་ཞེས་པ་རང་ངོས་ནས་མ་གྲུབ་པར་བལྟོས་ནས་གྲུབ་པ་ཞིག་ལ་འཇོག། དེ་ལ་འཁོར་བ་ཀུན་ནས་ཉོན་མོངས་ཕྱོགས་ཀྱི་རྟེན་འབྲེལ་དང་།  ཐར་པ་རྣམ་བྱང་ཕྱོགས་ཀྱི་རྟེན་འབྲེལ་གཉིས་ཡོད།  འཁོར་བ་ཞེས་པ་སྲིད་རྩེ་ནས་མནར་མེད་ཀྱི་བར་གྱི་ཉེར་ལེན་གྱི་ཕུང་པོ་འདི་ལ་འཁོར་བ་ཞེས་བརྗོད།  དེ་ཡང་གཙོ་བོར་གང་ཟག་སོ་སོའི་རྒྱུད་ཀྱིས་བསྡུས་པའི་ཉེར་ལེན་གྱི་ཕུང་པོ་འདི་གཙོ་བོ་ཡིན།  དེ་ལ་འཁོར་བ་ཞེས་བརྗོད་པའི་རྒྱུ་མཚན་སྐྱེ་འཆི་གཅིག་ནས་གཅིག་ཏུ་བརྒྱུད་དེ་འཁོར་བས་ན་འཁོར་བ་དང་།  ཡང་ཉོན་མོངས་པ་དང་ལས་དང་སྡུག་བསྔལ་གསུམ་གཅིག་ནས་གཅིག་ཏུ་བརྒྱུད་དེ་འཁོར་བས་ན་འཁོར་བ་དང་།  ཡང་ན་ཀུན་ནས་ཉོན་མོངས་ཕྱོགས་ཀྱི་རྟེན་འབྲེལ་ཡན་ལག་བཅུ་གཉིས་གཅིག་ནས་གཅིག་ཏུ་བརྒྱུད་དེ་འཁོར་བས་ན་ཡང་འཁོར་བ་ཞེས་བརྗོད།  གང་ལྟར་ན་ཡང་འཁོར་བ་འདི་ཐམས་ཅད་( ༥༤ )སྡུག་བསྔལ་གྱི་ཕུང་པོ་ཡིན་ཏེ་ལས་དང་ཉོན་མོངས་པའི་གཞན་དབང་ཅན་གང་ཡིན་པ་ཐམས་ཅད་སྡུག་བསྔལ་གྱི་རང་བཞིན་དུ་གསུངས་སོ།  ། འོ་ན་རྟེན་འབྲེལ་ཡན་ལག་བཅུ་གཉིས་ཇི་ལྟ་བུ་ཞེ་ན།  མ་རིག་པ་དང་།  འདུ་བྱེད་དང་།  རྣམ་པར་ཤེས་པ་དང་།  མིང་གཟུགས་དང་།  སྐྱེ་མཆེད་དྲུག་དང་།  རེག་པ་དང་།  ཚོར་བ་དང་།  སྲེད་པ་དང་།  ལེན་པ་དང་།  སྲིད་པ་དང་།  སྐྱེ་བ་དང་།  རྒ་ཤི་སྟེ་དེ་རྣམས་ལ་རྟེན་འབྲེལ་ཡན་ལག་བཅུ་གཉིས་ཞེས་བརྗོད།  ཡན་ལག་བཅུ་གཉིས་ཀྱི་ཉེས་དམིགས་ལ་མྱ་ངན་དང་སྨྲེ་སྔགས་འདོན་པ་དང་།  སྡུག་བསྔལ་བ་དང་།  ཡིད་མི་བདེ་བ་དང་།  འཁྲུག་པ་རྣམས་འབྱུང་བར་གསུངས། འོ་ན་ཡན་ལག་བཅུ་གཉིས་ཀྱི་དང་པོའི་མ་རིག་པ་དེ་གང་ལ་འཇོག་ན།  སྤྱིར་མ་རིག་པ་ལ་རྣམ་པ་ཤིན་ཏུ་མང་།  འོན་ཀྱང་ཡན་ལག་བཅུ་གཉིས་ཀྱི་དང་པོའི་མ་རིག་པ་ལ་སྤྱི་ཙམ་པ་ལ་རྣམ་པ་གཉིས་འཇོག། རྣམ་པ་གཉིས་པོ་གང་ཞེ་ན།  ལས་འབྲས་ལ་རྨོངས་པའི་མ་རིག་པ་དང་།  གནས་ལུགས་ལ་རྨོངས་པའི་མ་རིག་པ་རྣམ་པ་གཉིས་སོ།  ། ལས་འབྲས་ལ་རྨོངས་པའི་མ་རིག་པས་ངན་སོང་གི་སྡུག་བསྔལ་མྱོང་བར་བྱེད།  གནས་ལུགས་ལ་རྨོངས་པའི་མ་རིག་པས་ནི་བདེ་འགྲོ་ངན་འགྲོའི་འཁོར་བ་སྤྱི་ལ་འཁྱམས་པར་བྱེད།  དེ་ལྟར་མ་རིག་པ་སྤྱི་ཙམ་པ་ལ་ལས་འབྲས་ལ་རྨོངས་པའི་མ་རིག་པ་དང་།  གནས་ལུགས་ལ་རྨོངས་པའི་མ་རིག་པ་གཉིས་ཡོད་ཀྱང་།  དེ་གཉིས་ཀྱི་ནང་གི་གཙོ་བོ་ཡང་གནས་ལུགས་ལ་རྨོངས་པའི་མ་རིག་པ་དེ་ཡིན།  ལས་འབྲས་ལ་རྨོངས་པའི་མ་རིག་པ་དེ་ཡོང་བ་ལ་དེའི་སྔོན་དུ་གནས་ལུགས་ལ་རྨོངས་པའི་མ་རིག་པ་འགྲོ་དགོས།  གནས་ལུགས་ལ་རྨོངས་པའི་མ་རིག་པ་དེ་ཡོད་ན་ལས་འབྲས་ལ་རྨོངས་པའི་མ་རིག་པ་ཡང་ཕལ་ཆེར་ཤུགས་ཀྱིས་འབྱུང་།  གནས་ལུགས་ལ་རྨོངས་པའི་མ་རིག་པ་ལ་ཡང་རྣམ་པ་གཉིས་ཡོད་དེ་གང་ཟག་གི་བདག་འཛིན་དང་།  ཆོས་ཀྱི་བདག་འཛིན་གཉིས་ཡོད།  དེ་གཉིས་ཀ་ཡན་ལག་བཅུ་གཉིས་ཀྱི་དང་པོའི་མ་རིག་པ་ལ་འགྲོ་བ་ཡོད་ཀྱང་གཙོ་བོ་ནི་གང་ཟག་གི་བདག་འཛིན་ཡིན།  དེའི་ནང་ནས་ཀྱང་རང་རྒྱུད་ཀྱི་གང་ཟག་གི་བདག་འཛིན་ལྷན་སྐྱེས་འདི་ཡིན།  འདི་ལ་ངར་འཛིན་ལྷན་སྐྱེས་ཡང་ཟེར།  མ་རིག་རྒན་མོ་ལོང་བ་འདྲ།  ཞེས་རྒན་མོ་ལོང་བས་ཅི་ཡང་མི་མཐོང་བ་བཞིན་མ་རིག་པའི་མུན་པས་བསྒྲིབས་ནས་སྤང་བྱ་དང་བླང་བྱ་སོགས་ཚུལ་བཞིན་དུ་མི་མཐོང་བར་བྱེད་པ་ཡིན།  གཉིས་པ་འདུ་བྱེད་ཀྱི་རྟེན་འབྲེལ་ནི།  སྐབས་འདིར་འདུ་བྱེད་ཞེས་བྱ་བ་ལས་ཤིག་ལ་འཇོག། ལས་དེ་ལ་དགེ་མི་དགེ་ལུང་མ་བསྟན་གྱི་ལས་གསུམ་ཡོད་པ་ལས་སྐབས་འདིར་དགེ་མི་དགེའི་ལས་ཤིག་ལ་འཇོག། དགེ་མི་དགེའི་ལས་དེ་ལ་ཡང་འཕེན་བྱེད་ཀྱི་ལས་དང་།  འགྲུབ་བྱེད་ཀྱི་ལས་དང་།  རྫོགས་བྱེད་ཀྱི་ལས་ཞེས་བྱ་བ་མང་དུ་ཡོད་པ་ལས་སྐབས་འདིའི་འདུ་བྱེད་ནི་འཕེན་བྱེད་ཀྱི་ལས་ཤིག་ལ་འཇོག། འཕེན་བྱེད་ཀྱི་ལས་དེ་གང་ལ་ཟེར་ན་བདེ་འགྲོ་དང་ངན་འགྲོའི་སྐྱེ་བ་ལེན་བྱེད་ཀྱི་ལས་དེ་ལ་ཟེར།  རྣམ་སྨིན་གྱི་ཕུང་པོ་འཕེན་བྱེད་ཀྱི་ལས་ཟེར་བ་དང་དོན་གཅིག། འདུ་བྱེད་རྫ་མཁན་འདྲ།  ཞེས་རྫ་མཁན་གྱི་འཁོར་ལོ་དང་འཇིམ་པ་དང་།  ཤིང་བུ་དང་ཆུ་སོགས་ཀྱིས་རྫ་མ་རྣམ་པ་སྣ་ཚོགས་བྱེད་པ་བཞིན་དུ་འཕེན་བྱེད་ཀྱི་ལས་ཀྱིས་ཀྱང་རྒྱུ་རྐྱེན་སྣ་ཚོགས་པའི་སྒོ་( ༥༥ )ནས་ཕུང་པོ་འགྲུབ་པར་བྱེད་པའི་དོན་ཡིན། གསུམ་པ་རྣམ་ཤེས་ཀྱི་རྟེན་འབྲེལ་ནི།  སྤྱིར་རྣམ་ཤེས་ཟེར་བ་ནི་ཡུལ་གྱི་རྣམ་པ་རིག་ཙམ་གསལ་ཙམ་གྱི་སེམས་ལ་ཟེར།  འོན་ཀྱང་སྐབས་འདིའི་རྣམ་ཤེས་ཀྱི་རྟེན་འབྲེལ་ནི་རྣམ་པར་ཤེས་པ་གང་ཡིན་ཡིན་གྱིས་མི་ཡོང་།  འཕེན་བྱེད་ཀྱི་ལས་ཀྱིས་བག་ཆགས་བཞག་པའི་གཙོ་བོ་ཡིད་ཀྱི་རྣམ་པར་ཤེས་པ་ལ་འཇོག། རྣམ་ཤེས་སྤྲེའུ་འདྲ་ཞེས་སྤྲེའུ་ཀླད་མེད་ཅི་ཡིན་འདི་ཡིན་མེད་པ་གང་ཡིན་ཡིན་ལ་རྒྱུགས་པ་བཞིན་འཕེན་བྱེད་ཀྱི་ལས་ཀྱིས་བག་ཆགས་བཞག་པའི་རྣམ་པར་ཤེས་པ་དེ་ཡང་ལས་ཀྱི་ཤུགས་ཀྱིས་རང་དབང་མེད་པར་ཤིང་བལ་རླུང་གིས་བདས་པ་བཞིན་དུ་འགྲོ་བའི་དོན་ཡིན། བཞི་པ་མིང་གཟུགས་ཀྱི་རྟེན་འབྲེལ་ནི།  སྐབས་འདིའི་མིང་གི་རྟེན་འབྲེལ་ཞེས་པ་ཕུང་པོ་ལྔའི་ནང་གི་ཚོར་བ་འདུ་ཤེས་འདུ་བྱེད་རྣམ་པར་ཤེས་པ་བཞི་ལ་འཇོག། གཟུགས་ཀྱི་རྟེན་འབྲེལ་ནི་དེའི་རྟེན་གཟུགས་ཀྱི་ཕུང་པོ་ལ་འཇོག། འོན་ཀྱང་སྐབས་འདིའི་མིང་གཟུགས་ཀྱི་རྟེན་འབྲེལ་དངོས་ནི་སྐྱེ་གནས་བཞི་པོ་གང་རུང་དུ་ཉིང་མཚམས་སྦྱར་མ་ཐག་པའི་སྐབས་ཀྱི་གཟུགས་དང་ཚོར་བ་སོགས་ལ་འཇོག་པ་ཡིན།  མིང་དང་གཟུགས་ནི་གྲུར་འཇུག་འདྲ་ཞེས་པ་དང་།  འགའ་ཞིག་ཏུ་མིང་དང་གཟུགས་ནི་མདུང་ཁྱིམ་འདྲ་ཞེས་པ་ཡང་ཡོད།  དེ་གཉིས་གང་ཡིན་ཀྱང་འདྲ།  གྲུར་འཇུག་འདྲ་ཞེས་པ་གཟུགས་ཀྱི་ཕུང་པོ་གྲུ་འདྲ་བ།  ཚོར་བའི་ཕུང་པོ་སོགས་དེའི་ནང་དུ་ཞུགས་པའི་མི་འདྲ་བ།  གྲུ་དང་གྲུ་ནང་གི་མི་ཚོ་ཕན་ཚུན་གཅིག་གིས་གཅིག་ལ་བརྟེན་པའི་དོན་ཡིན།  མདུང་ཁྱིམ་འདྲ་ཞེས་པ་ཡང་དབྱུག་པ་སུམ་འཛུགས་ཀྱི་མགོ་ལ་འཕྱར་བ་སོགས་ཀྱིས་བཀབ་ནས་ཆར་པ་དང་ཉི་མ་སོགས་ཀྱི་སྐྱབས་བྱེད་པ་དེ་དབྱུག་པ་དང་འཕྱར་བ་སོགས་ཕན་ཚུན་གཅིག་ལ་གཅིག་བརྟེན་པའི་དོན་ཡིན།  རྟེན་གཟུགས་མེད་པ་ལ་བརྟེན་པ་ཚོར་བ་ལ་སོགས་པ་ཡོང་དོན་མེད།  བརྟེན་པ་ཚོར་བ་ལ་སོགས་པ་མེད་པར་ཡང་རྟེན་གཟུགས་ལྟ་བུ་ཡོང་དོན་མེད།  འོན་ཀྱང་གཟུགས་མེད་ཁམས་ན་གཟུགས་དངོས་སུ་མེད་ཀྱང་གཟུགས་ཀྱི་ས་བོན་ཡོད་པས་གོ་ཆོད་པ་ཡིན། ལྔ་པ་སྐྱེ་མཆེད་དྲུག་གི་རྟེན་འབྲེལ་ནི།  སྐྱེ་མཆེད་དྲུག་ཞེས་པ་མིག་གི་དབང་པོ་དང་།  རྣ་བའི་དབང་པོ་དང་།  སྣའི་དབང་པོ་དང་།  ལྕེའི་དབང་པོ་དང་།  ལུས་ཀྱི་དབང་པོ་དང་།  ཡིད་ཀྱི་དབང་པོ་སྟེ་དྲུག་ལ་ཟེར།  སྐབས་འདིའི་སྐྱེ་མཆེད་དྲུག་གི་རྟེན་འབྲེལ་ཞེས་པ་མངལ་སྐྱེས་ལྟ་བུ་ལ་མིང་གཟུགས་ཀྱི་རྟེན་འབྲེལ་གྲུབ་པའི་རྗེས་སུ་མིག་དང་རྣ་བ་དང་སྣ་དང་ལྕེའི་དབང་པོ་བཞི་འགྲུབ་ཅིང་།  ལུས་ཀྱི་དབང་པོ་དང་ཡིད་ཀྱི་དབང་པོ་ནི་མིང་གཟུགས་ཀྱི་རྟེན་འབྲེལ་གྲུབ་པའི་སྐབས་ནས་ཡོད་པ་དེའོ།  ། རྫུས་སྐྱེས་ལ་ནི་མིང་གཟུགས་ཀྱི་རྟེན་འབྲེལ་དང་སྐྱེ་མཆེད་དྲུག་གི་རྟེན་འབྲེལ་ཅིག་ཆར་དུ་གྲུབ་བོ།  ། སྐྱེ་མཆེད་དྲུག་ནི་གྲོང་སྟོང་འདྲ།  ཞེས་ཁྱིམ་སྟོང་པ་རྣམས་ལ་བདག་པོ་བྱེད་མཁན་གྱི་མི་སོགས་མ་བྱུང་གི་བར་དུ་ང་ཚོ་དང་ང་ཚོའི་ཞེས་བདག་ཏུ་བཟུང་བ་མེད་ལ།  ནམ་བདག་པོ་བྱེད་མཁན་བྱུང་བའི་ཚེ་ན་ང་ཚོ་དང་ང་ཚོའི་ཞེས་བདག་ཏུ་བཟུང་ནས་ཆགས་སྡང་ལ་སོགས་པ་བྱས་ཏེ་འཁོར་བའི་འཁོར་ལོ་བསྐོར་བ་ཡིན།  དེ་བཞིན་དུ་སྐྱེ་མཆེད་དྲུག་ཀྱང་བདག་ཏུ་བཟུང་མཁན་གྱི་རྣམ་ཤེས་སོགས་མ་བྱུང་བའི་དུས་སུ་ང་དང་ངའི་ཞེས་བདག་( ༥༦ )ཏུ་བཟུང་བ་མེད་ལ་རྣམ་པར་ཤེས་པ་སོགས་ཀྱིས་བཟུང་བའི་ཚེ་ན་ང་དང་ངའི་ཞེས་བདག་ཏུ་བཟུང་སྟེ་ཆགས་སྡང་ལ་སོགས་པ་སྐྱེས་ཏེ་བདེ་འགྲོ་དང་ངན་འགྲོའི་འཁོར་ལོ་བསྐོར་བའོ།  ། དྲུག་པ་རེག་པའི་རྟེན་འབྲེལ་ནི།  སྐྱེ་གནས་བཞི་པོ་གང་རུང་དུ་ཉིང་མཚམས་སྦྱར་ནས་མིང་གཟུགས་ཀྱི་རྟེན་འབྲེལ་དང་སྐྱེ་མཆེད་དྲུག་གི་རྟེན་འབྲེལ་གྲུབ་པའི་རྗེས་སུ་ཡུལ་དང་དབང་པོ་དང་རྣམ་པར་ཤེས་པ་གསུམ་ཕྲད་པ་ལ་རེག་པའི་རྟེན་འབྲེལ་ཟེར།  རེག་པ་འོ་བྱེད་འདྲ་ཞེས་པ་འོ་བྱེད་ས་དང་བྱེད་མཁན་དང་བྱེད་རྒྱུའི་ལུས་གསུམ་ཕྲད་པ་ལ་འོ་བྱེད་ཟེར་བ་དང་འདྲ་བར་ཕན་ཚུན་གཅིག་ལ་གཅིག་རེག་པའོ།  ། བདུན་པ་ཚོར་བའི་རྟེན་འབྲེལ་ནི།  དྲུག་པ་རེག་པའི་རྟེན་འབྲེལ་གྱི་རྗེས་སུ་ཡུལ་དང་དབང་པོ་དང་རྣམ་པར་ཤེས་པ་གསུམ་ཕྲད་པའི་དབང་གིས་ཡིད་དུ་འོང་བ་དང་ཕྲད་ན་བདེ་བའམ་དགའ་བ་སྐྱེ།  ཡིད་དུ་མི་འོང་བ་དང་ཕྲད་ན་སྡུག་བསྔལ་ལམ་མི་དགའ་བ་སྐྱེ།  ཡིད་དུ་འོང་མི་འོང་གང་ཡང་མིན་པའི་བར་མ་ཞིག་དང་ཕྲད་ན་བདེ་སྡུག་གམ་དགའ་མི་དགའ་གང་ཡང་མིན་པའི་བཏང་སྙོམས་པ་སྐྱེ་བ་དེ་ལ་འཇོག། ཚོར་བ་མིག་ལ་མདའ་རྒྱབ་འདྲ་ཞེས་པ་དགའ་སྡུག་བར་མ་གང་ཡིན་པ་དེ་ལུས་སེམས་ཀྱི་སྟེང་དུ་ཉམས་སུ་མྱོང་བའི་དོན་ཡིན།  ཚོར་བ་མྱོང་བའོ་ཞེས་ཚོར་བའི་དོན་ཉམས་སུ་མྱོང་བ་ལ་འཇོགབརྒྱད་པ་སྲེད་པའི་རྟེན་འབྲེལ་ནི།  སྲེད་པ་ཞེས་པ་འདོད་ཆགས་ལ་ཟེར་བ་ཡིན།  དེ་ཡང་མིང་གཟུགས་ལས་སྐྱེ་མཆེད་དྲུག་བྱུང་།  སྐྱེ་མཆེད་དྲུག་ལས་རེག་པ་བྱུང་།  རེག་པ་ལས་ཚོར་བ་བྱུང་།  ཚོར་བ་ལས་འདོད་ཆགས་སྲེད་པ་བྱུང་།  དེ་ཡང་ཡུལ་ཡིད་དུ་འོང་བ་དགའ་བ་དང་བདེ་བ་ཚོར་བ་ལས་འདོད་ཆགས་སྐྱེ།  ཡང་ཡིད་དུ་མི་འོང་བ་མི་དགའ་བ་དང་སྡུག་བསྔལ་བ་ཚོར་བ་ལས་དེ་དང་དེ་མེད་ན་སྙམ་ནས་དེ་དང་འབྲལ་འདོད་ཀྱི་འདོད་ཆགས་སྐྱེ།  དགའ་སྡུག་གང་ཡང་མིན་པའི་བཏང་སྙོམས་ཚོར་བ་ལས་དེ་དང་ཡང་མི་འབྲལ་བར་འདོད་པའི་སྲེད་པ་འདོད་ཆགས་སྐྱེ།  ཞིབ་ཏུ་ཕྱེ་ན་འདོད་ཆགས་ལ་རྣམ་པ་མང་པོ་ཡོང་།  སྔར་དེ་འདྲ་བྱུང་བ་ལ་དགའ་བའི་འདོད་ཆགས།  ད་ལྟ་ཡོད་པ་ལ་དགའ་བའི་འདོད་ཆགས།  ད་དུང་དེ་དང་མི་འབྲལ་བར་འདོད་པའི་འདོད་ཆགས།  ཕྱིན་ཆད་བྱུང་ན་དགའ་བའི་འདོད་ཆགས།  དེ་ཡང་གཟུགས་ལ་འདོད་ཆགས།  སྒྲ་ལ་འདོད་ཆགས།  དྲི་ལ་འདོད་ཆགས།  རོ་ལ་འདོད་ཆགས།  རེག་བྱ་ལ་འདོད་ཆགས།  ཆོས་གྲུབ་མཐའ་ལ་འདོད་ཆགས་ལ་སོགས་པ་ཚད་མེད་པ་ཡོད།  སྲེད་པ་ཆང་འཐུང་འདྲ་ཞེས་པ་ཆང་འཐུང་ནས་མྱོས་འགྲོ་བ་བཞིན་སྲེད་པ་འདོད་ཆགས་ཀྱིས་མྱོས་ནས་རང་དབང་མེད་པའི་དོན་ཡིན། དགུ་པ་ལེན་པའི་རྟེན་འབྲེལ་ནི།  སྲེད་པ་འདོད་ཆགས་རྒྱས་ནས་ད་དུང་དེ་འདྲ་ཡོང་ལ་རེ་བ་ལ་འདུན་པའམ་ལེན་པའི་རྟེན་འབྲེལ་ཟེར།  འདོད་ཆགས་སྐྱེས་ཙ་ན་འདོད་ཆགས་སྐྱེས་པའི་དབང་གིས་ཕྱིས་སུ་ཡང་ཡུན་ནས་ཡུན་དུ་དེ་འདྲ་ཨེ་ཡོང་ན་སྙམ་ནས་རེ་བ་ཡིན་མོད།  དེ་ལ་རྣམ་པ་མང་སྟེ་གཟུགས་སྒྲ་དྲི་རོ་ལ་སོགས་པའི་འདོད་པ་དོན་དུ་གཉེར་བ་དང་།  ལྟ་བ་ངན་པ་སྣ་ཚོགས་དོན་དུ་གཉེར་བ་དང་།  ཚུལ་ཁྲིམས་དང་བརྟུལ་ཞུགས་མཆོག་འཛིན་ཞེས་བྱ་བ་ཚུལ་ཁྲིམས་ངན་པ་དང་སྤྱོད་པ་ངན་པ་དོན་དུ་གཉེར་བ་དང་།  བདག་དང་བདག་གི་ཡོད་པར་སྨྲ་བ་སོགས་བདག་ཏུ་སྨྲ་བ་དོན་དུ་གཉེར་བ་སྟེ་འདུན་པའམ་ལེན་པ་ཞེས་བྱ་བ་ལ་རྣམ་པ་མང་།  སྲིད་རྩེ་ནས་མནར་མེད་བར་གྱི་འཁོར་བའི་གནས་ལུས་ལོངས་སྤྱོད་ཐམས་ཅད་སྲེད་པ་( ༥༧ )དང་ལེན་པ་གཉིས་ལས་བྱུང་བ་ཡིན།  དེའི་ནང་ནས་ཀྱང་ཉེ་བར་ལེན་པའི་ཕུང་པོ་འདི་དེ་གཉིས་ལས་བྱུང་བ་ཡིན།  སྲེད་པ་འདོད་ཆགས་ཡིན་ཙ་ན་དེ་ལས་འདོད་ཆགས་ཀྱི་ངོ་བོར་གྱུར་པའི་འདུན་པ་སྐྱེས་པས་སྔོན་ནས་ལས་བསགས་པ་དེ་དེ་གཉིས་ཀྱིས་གསོས་བཏབ་ནས་སྐྱེ་བའི་ཕུང་པོ་བླངས་པ་ཡིན།  དེས་ན་ཕུང་པོ་འདི་ལ་ཉེར་ལེན་གྱི་ཕུང་པོ་ཟེར།  དེ་ཡང་སྐྱེ་བ་སྔོན་མ་ལྟ་བུ་ལ་རང་གི་ཕུང་པོ་ལ་དམིགས་ནས་སྲེད་པ་འདོད་ཆགས་དང་འདུན་པ་སྐྱེས་པའི་དབང་གིས་སྔོན་བསགས་པའི་ལས་གསོས་བཏབ་ནས་ཚེ་འདིའི་ཕུང་པོ་བླངས།  ད་རེས་ཡང་ཚེ་འདིའི་ཕུང་པོ་ལ་དམིགས་ནས་སྲེད་པ་འདོད་ཆགས་དང་།  དེའི་དབང་གིས་ཕུང་པོ་འདི་དང་མི་འབྲལ་བར་འདོད་པ་དང་།  གལ་ཏེ་བྲལ་ན་ཡང་ཡང་ཕུང་པོ་འདི་འདྲ་བ་ལེན་འདོད་ཀྱི་དབང་གིས་ཚེ་འདིའམ་སྐྱེ་བ་སྔོན་མ་རྣམས་སུ་ལས་བསགས་པ་གསོས་བཏབ་ནས་ལས་ཀྱི་རྗེས་སུ་འགྲོ་བའི་ཕུང་པོ་གང་ཡང་རུང་བ་ལེན་པར་བྱེད།  དེས་ན་ཕུང་པོ་འདི་ལ་ཉེར་ལེན་གྱི་ཕུང་པོ་ཟེར།  འདུན་པ་དང་འདོད་ཆགས་ལས་ཕུང་པོ་འགྲུབ།  ཕུང་པོ་ལས་འདུན་པ་དང་འདོད་ཆགས་འགྲུབ།  དེ་ཁོར་མོ་ཁོར་ཡུག་ཏུ་འཁོར་བས་འཁོར་བ་ལས་ཐར་བའི་རེ་བ་མེད་པ་ལྟ་བུ་ཡིན།  ལེན་པ་ཤིང་ཐོག་ཉབ་འདྲ་ཞེས་ཤིང་ཐོག་སྔར་ཟ་བཞིན་དུ་ཞིམ་ནས་ད་དུང་ཟ་བའི་བསམ་པ་སྐྱེ་མོད།  དེ་དང་འདྲ་བར་སྔར་བྱུང་བ་ལ་ཆགས་པའི་དབང་གིས་ད་དུང་དེའི་རེ་བ་བྱེད་པའི་དོན་ཡིན། བཅུ་པ་སྲིད་པའི་རྟེན་འབྲེལ་ནི།  སྐབས་འདིའི་སྲིད་པ་ནི་ལས་ཡིན་ལ་དེ་ཡང་སྔར་ཡན་ལག་གཉིས་པ་འདུ་བྱེད་ཀྱི་རྟེན་འབྲེལ་དུ་འཇོག་རྒྱུའི་འཕེན་བྱེད་ཀྱི་ལས་བསགས་པ་དེ་སྔ་མ་ཕན་ཆད་རྣམ་སྨིན་གྱི་སྐྱེ་བ་འབྱིན་རུང་ཙམ་ལས་ནུས་པ་མཐུ་ཅན་དུ་མ་གྱུར་པ་ལ་འདོད་ཆགས་སྲེད་པ་དང་ལེན་པ་གཉིས་ཀྱིས་གསོས་བཏབ་པས་འཕེན་བྱེད་ཀྱི་ལས་དེ་ནུས་པ་མཐུ་ཅན་དུ་གྱུར་ཏེ་དེ་མ་ཐག་སྐྱེ་བ་ལེན་ངེས་སུ་འགྱུར་བ་དེ་ལ་བཅུ་པ་སྲིད་པའི་རྟེན་འབྲེལ་དུ་འཇོག་པ་ཡིན།  སྤྱིར་སྲིད་པ་ཞེས་པ་ཡོད་པ་ལ་ཡང་འཇོག། འཁོར་བ་ལ་ཡང་སྲིད་པ་ཞེས་བརྗོད།  སྔོན་དུས་ཀྱི་སྲིད་པ།  འཆི་སྲིད།  བར་སྲིད།  སྐྱེ་སྲིད་ཞེས་སྲིད་པ་རྣམ་པ་བཞིར་ཡང་འཇོག། འོན་ཀྱང་སྐབས་འདིའི་སྲིད་པ་ནི་གོང་དུ་བཤད་པ་ལྟར་ལས་ཡིན་ལ་དེ་ཡང་འཕེན་བྱེད་ཀྱི་ལས་དང་།  འགྲུབ་བྱེད་ཀྱི་ལས་དང་།  རྫོགས་བྱེད་ཀྱི་ལས་དང་གསུམ་གྱི་ནང་ནས་འགྲུབ་བྱེད་ཀྱི་ལས་སུ་འཇོག། དེ་མ་ཐག་སྐྱེ་བ་འགྲུབ་བྱེད་ཀྱི་ལས་ཡིན་ཙ་ན་འགྲུབ་བྱེད་ཀྱི་ལས་ཞེས་བརྗོད།  སྲིད་པ་བུ་ཆུང་སྦྲུམ་པ་འདྲ་ཞེས་མའི་མངལ་དུ་བུ་ཆགས་ཡོད་པ་དེ་ལ་བུ་སྦྲུམ་པ་ཟེར།  ཡུན་རིང་མི་དགོས་པར་དེ་མ་ཐག་སྐྱེ་བར་ངེས་པ་དེ་ཇི་ལྟ་བ་བཞིན་སྐྱེ་བ་གཞན་གྱིས་བར་མ་ཆོད་པར་སྐྱེ་བ་དེ་ལེན་པར་ངེས་པའི་དོན་ཡིན། བཅུ་གཅིག་པ་སྐྱེ་བའི་རྟེན་འབྲེལ་ནི།  སྐྱེ་གནས་བཞི་པོ་གང་རུང་དུ་རྣམ་པར་ཤེས་པ་ཉིང་མཚམས་སྦྱར་བ་དེ་ལ་སྐྱེ་བའི་རྟེན་འབྲེལ་ཟེར།  ཉིང་མཚམས་སྦྱར་བ་ཞེས་པ་སྐབས་འདིར་གང་དུ་སྐྱེ་འགྱུར་གྱི་བར་དོ་ཤི་ནས་དེའི་རྣམ་པར་ཤེས་པ་ཕ་མའི་ཁུ་ཁྲག་ལྟ་བུར་ཞུགས་པ་དེ་ལ་ཉིང་མཚམས་སྦྱར་བ་ཡང་ཟེར།  སྐྱེ་བ་ལེན་པ་ཡང་ཟེར།  ཕུང་པོ་ལེན་པ་ཡང་ཟེར།  མིང་གཟུགས་ཀྱི་རྟེན་འབྲེལ་དངོས་སུ་གྲུབ་པ་དང་སྐྱེ་བ་བླངས་པ་གཉིས་དུས་མཉམ་དུ་ཡོད།  སྐྱེ་བ་བུད་མེད་བུ་སྐྱེས་འདྲ་ཞེས་དངོས་སུ་( ༥༨ )གྲུབ་པའི་དོན་ཡིན། བཅུ་གཉིས་པ་རྒ་ཤིའི་རྟེན་འབྲེལ་ནི།  སྐྱེ་བ་བླངས་པའི་སྐད་ཅིག་གཉིས་པ་ནས་རྒས་པའི་རྟེན་འབྲེལ་གྲུབ་པ་ཡིན།  རྒས་པ་ཞེས་པ་གསར་དུ་གྲུབ་པའི་ན་ཚོད་དེ་ལས་གཞན་དུ་སོང་བས་ན་རྒས་པ་ཞེས་བརྗོད།  ཤི་བ་ནི་ཕུང་པོའི་རིགས་མཐུན་དོར་བ་ལ་འཇོག། འོན་ཀྱང་སྐྱེ་བ་བླངས་པའི་སྐད་ཅིག་གཉིས་པ་ནས་རྒ་ཤིའི་རྟེན་འབྲེལ་གྲུབ་ཟིན།  རྒས་པའི་རྟེན་འབྲེལ་གྲུབ་ཀྱང་